Узым щахъумэ
Лъынтхуэ узыфэхэм щеIэзэ щIыналъэ центрымрэ КъБКъУ-м и медицинэ факультетым неврологиемкIэ и кафедрэмрэ зэгъусэу къызэрагъэ-пэща «Узым зыщыпхъумэфынущ!» Iуэхум хыхьэу сыхьэтищым къриубыдэу цIыху 60-м я узыншагъэр къапщытащ. Ар ирагъэхьэлIащ Неврологым и дунейпсо махуэм.
Закъыхуэзыгъэзахэм чэнджэщ щхьэпэхэр иратащ профессор Лъэпщокъуэ Ларисэ, КъБР-м Узыншагъэр хъумэнымкIэ и министерствэм и невролог нэхъыщхьэ Дэлэл Индирэ, Лъынтхуэ узыфэхэм щеIэзэ щIыналъэ центрым и неврологие къудамэм и унафэщI, медицинэ щIэныгъэхэм я кандидат Щомахуэ Верэ сымэ.
Лъынтхуэ узыфэхэм щеIэзэ щIыналъэ центрым и унафэщI Къуэжей Заур зэрыжиIамкIэ, «Узым зыщыпхъумэфынущ!» Iуэхур щекIуэкIым цIыху 12-м я узыншагъэмкIэ шынагъуэ щыIэу къалъытэри, УЗИ-м ягъэкIуащ. «Апхуэдэу дохутырхэм закъыхуэзыгъэзахэм ящыщу цIыхуи 2-м хэтIэсауэ лъынтхуэ узыфэхэр яIэу къахутащ икIи инсультым щахъумэн папщIэ операцэ ди центрым щрагъэщIыну хуагъэлъэгъуащ. Апхуэдэ операцэхэр ди деж ехъулIэныгъэ яIэу щызэфIагъэкI», — жиIащ Къуэжей Заур.
Тхьэхущынэ Ланэ.
